પૂર્ણ પુરુષોત્તમ શ્રી સ્વામિનારાયણ ભગવાનનાં હરિ, કૃષ્ણ, ઘનશ્યામ, નીકલંઠ, સહજાનંદ એવાં અનેક નામો માતા પિતાએ તથા ગુરુ રામાનંદ સ્વામીએ પાડ્યાં હતાં છતાં પોતાનું ‘સ્વામિનારાયણ’ નામ ખુદ શ્રી સ્વામિનારાયણ ભગવાનને સંવત્ ૧૮૫૮ની માગશર વદ એકાદશીના રોજ ફણેણીમાં પ્રસિદ્ધ કર્યું અને પોતાના આશ્રિતજનોને તે દિવસથી ‘સ્વામિનારાયણ’ મંત્રની માળા ફેરવવાનો આદેશ આપ્યો છે ત્યારથી આજ દિન સુધી સૌ સંતો હરિભક્તો સ્વામિનારાયણ મંત્રનો જાપ અને માળા કરે છે. શ્રી સ્વામિનારાયણ ભગવાને સ્વામિનારાયણ મંત્ર આપ્યો ત્યારે સ્વમુખે મંત્રનો મહિમા વર્ણવ્યો કે, જેણે જેણે સ્વામિનારાયણ મંત્રનું સ્મરણ કર્યું હશે તેનાં બધાં પાપ બાળીને હું પોતે સ્વયં અંતકાળે આવી તેના અનેક અપરાધો હશે તે માફ કરી મારા અક્ષરધામમાં લઈ જઈ મારી મૂર્તિનું દિવ્ય સુખ આપીશ.